钦定古今图书集成/历象汇编/历法典/第078卷 > 新法历引 > 昼夜晨昏
## 钦定古今图书集成/历象汇编/历法典/第078卷 > 新法历引 > 昼夜晨昏

“太阳随宗动天，西行一周而复于元界，谓之一日。东升西降，循环无端。其在历家起算，判定一界，以为依据，则恒以太阳在子在午为准也。”论从子午起算之日，每岁实行度分，日日不等，差较一刻有馀。盖缘黄道夏迟冬疾，差馀四分，而黄、赤二道又广狭异距，则率度必不同分，此其所当审者也。今论昼夜，太阳在地平上。人目可得而睹，谓之昼。太阳渐隐，地平之下，人目无见，则谓之夜。是昼夜者。全由人居以分随方。〈极出地若干，〉随时。〈太阳躔某宫〉其昼夜刻分，皆可依法推算焉。然而法算与目见恒异，盖太阳体大算法，皆以体心出地为昼始，而人目以一见日轮即为昼始。又日出没升降度有斜正不同，又地平各曜出没之界，受清蒙气有变，凡此皆非人目能辨，故历家立有视差法也。一昼一夜平分为十二时，时各八刻，一日十二时共刻九十有六，此恒率也。其昼夜永短，逓迁之故，则不但日行南陆、北陆不同而己，亦由北极出地，高庳互异，而永短因焉。比如赤道正过天顶之地，两极合于地平，其昼夜均停，绝无永短。又极在天顶，赤道与地平平行其下，昼夜亦无长短之较。但太阳百八十日恒见，百八十日恒隐耳。此外诸方，各有永短。顾其一岁之中，昼夜均停者四日，握算者引而伸之，据四日之一日，逐渐加减，因得九十日之昼夜长短，随可以推终岁之数也。再论晨昏，是分昼分夜之二界也。太阳将出未出数刻之前，其光东发，星光斩为所夺，是名为晨；太阳已入，回光返照，亦经数刻，始逌然灭尽，是名为昏。其久暂分数，亦因冬夏而分短长。新法以日在地平下十八度内为晨昏之限。但太阳行此十八度，又各方各宫不等，因有五刻、七刻、十刻之别。若论极高七十二度以上之度，则夏月晨昏相切，虽至丙夜，无甚黯黑也。